Angrep

Det er liten tvil om at det stilles forventninger til Stabæks angrepsduo denne sesongen. Og fungerer den - så bør motstanderne passe på. Franck Boli skal endelig være helt kvitt skadene. Det var han som banet vei for Mustafa Abdellaoues suksess i Aalesund, og Boli var også glimrende i Stabæk før han reiste til Kina. Det gjenstår å se hvor mye skadene har satt ham tilbake. Med seg får han - i hvert fall virker det ikke som han drar noe sted nå - Ohi Omoijuanfo (bildet), fjorårets toppscorer. I spann skal disse to lage et helvete for motstanderne. Og det kan de fint klare.